Mélyen tisztelt Kancellárasszony,
Miniszter Úr, Masát Rektor Úr,
Rektor Urak,
 mélyen tisztelt Hölgyeim és Uraim!

A Szegedi Egyetem valamennyi oktatója és hallgatója nevében szeretném tisztelettel üdvözölni Önöket abból az alkalomból, hogy átadhatom a Szegedi Tudományegyetem „ Doctor Honoris Causa” kitüntetését Doktor Angela Merkel Asszonynak, a Német Szövetségi Köztársaság  Kancellárjának.
Külön szeretnék köszönetet mondani Masát András professzor úrnak, az Andrássy egyetem rektorának, amiért lehetővé tette, hogy erre az ünnepi eseményre itt és most sor kerülhessen. Ez az esemény megerősíti az egyetemeink között évek óta fennálló intézményi és személyes baráti kapcsolatokat.

Igen tisztelt Hölgyeim és Uraim!
A Szegedi Tudományegyetem a nemzetközi egyetemi rangsorban elért helyezéseivel egyike a legnevesebb magyar felsőoktatási intézményeknek, és szerves része Európa felsőoktatási régiójának. A szegedi egyetem nagy hangsúlyt fektet nemzetközi kapcsolatainak ápolására, és magától értetődően különösen a német kapcsolataira. Reméljük, hogy a nagyszabású európai tudományos intézmény, a Szegeden létesülő lézerközpont ezen  törekvésünknek a jövőben is további lendületet kölcsönöz!
Egyetemünk tudományos célkitűzései mellett nagy figyelmet szentel  társadalmi  küldetésének teljesítésére  is. Többek között a fenntartható fejlődés is stratégiai céljaink közé tartozik. Meg- győződésem szerint helyénvaló az egykori környezetvédelmi miniszter asszony jelenlétében megemlíteni legújabb eredményünket. A Szegedi Egyetem a „zöld egyetemek” világrangsorában a 19. , és az európai felsőoktatási intézmények között a 11. lett.
Célkitűzéseink megvalósítása során kiemelkedő szerepet szánunk azoknak a nemzetközi elismerést élvező prominens személyeknek, akiket díszdoktori címmel tisztelhetünk meg.
Ezért különösen jelentős esemény egyetemünk életében, hogy díszdoktoraink között üdvözölhetünk egy olyan személyiséget, aki az utóbbi évtizedek történelmét jelentős mértékben befolyásolta.

Tisztelt Kancellár Asszony, mélyen tisztelt Doktor Merkel Asszony!
A Szegedi Egyetem Természettudományi és Informatikai Kara Dékánja, az Állam- és Jogtudományi Kar Dékánja, valamint a Bölcsészettudományi Kar Dékánja kezdeményezésére Önnek 2013.  február 4-én  az Egyetemi Tanács a „ Doctor Honoris Causa” tiszteletbeli doktori címet adományozta. A díszdoktori avatás szertartásának előírása szerint az a feladatom, hogy röviden ismertessem az Ön pályáját és szakmai előmenetelét.
Angela Merkel 1954. július 17-én született Hamburgban, Angela Dorothea Kasner néven.
Miután a családja átköltözött az NDK-ba,Templinben végezte el a középiskolát. Érdeklődése mindenek előtt a természettudományok és az idegen nyelvek felé irányult, és ezeken a területeken kiváló eredményeket ért el.  Mivel nem tanulhatott tanári szakon, fizika szakra iratkozott be a lipcsei egyetemen, amit 1978-ban fejezett be.
Egyetemi tanulmányai után tudományos munkatársként dolgozott az NDK Tudományos Akadémiájának Fizikai Kémia Intézetében, Berlinben. Tehetséges fizikusként tudományos cikkeket jelentetett meg a „Zeitschrift für Physikalische Chemie", a „Molecular Physics”, valamint a „Journal of American Chemical Society” című szakfolyóiratokban.
1986-ban védte meg doktori disszertációját, melynek témája a molekulák bomlási reakciója mechanizmusának elméleti vizsgálata volt, és ezzel – magna cum laude minősítéssel - a természettudományok doktora lett. 
Angela Merkel politikai karrierje a világ nyilvánosságának szeme előtt teljesedik ki, és egy laudáció nem alkalmas arra, hogy egy ennyire gazdag és széles spektrumú politikai életpályát részleteiben méltasson. Semmi esetre sem lenne könnyű dolgunk, ha megpróbálnánk a kancellár asszony idézettségi mutatóját a politikatudományok területén összeállítani (hiszen csak a Google-keresés több mint 73 millió találatot adott ki).
Ez a példa nélkül álló politikai karrier 1989-ben kezdődött, abban az évben, amely valamennyiünk számára  a legjelentősebb politikai változást hozta a 20. század második felében.
Nekünk, magyaroknak csak ez a fordulat tette lehetővé a csatlakozást az Európai Unióhoz, és így az aktív közreműködést saját jövőnk alakításában.
A kancellárasszony egész politikai pályafutása során különös figyelmet fordított a kelet-és közép-európai eseményekre.
Doktor Angela Merkel a világ legbefolyásosabb politikusai közé tartozik, és meghatározó személyiség az Európai Unióban.
Az akadémiai tudományok képviseletében elsősorban azt szeretném  kiemelni a kancellárasszony politikai tevékenységéből, ami számunkra, itt Magyarországon különösen fontos volt:  mindig is elkötelezetten támogatta  az universitast és a tudományt.   Akár szövetségi miniszterként, akár szövetségi kancellárként vagy az EU tanács soros elnökeként, mindig rendkívüli érzékenységgel kezelte korunk nagy problémáit, és dolgozta ki megoldásukat.
Mindaz, amit Angela Merkel Asszony tudományos és politikai pályafutása során a nemzetközi együttműködés érdekében, valamint a tudomány és a felsőoktatás fejlesztéséért hazájában tett, az számunkra, a sokrétű nemzetközi kapcsolattal rendelkező egyetemünkön rendkívüli fontossággal bír.	

Igen tisztelt Doktor Merkel Asszony!
 Az Ön fent felsorolt érdemeinek elismeréseként a Szegedi Egyetem  szenátusa Önnek a „Doctor Honoris Causa" díszdoktori címet adományozta.
Engedje meg, tisztelt Merkel Asszony, hogy befejezésképpen egy kissé személyes perspektívából induljak ki. Ha lehetséges volna, hogy visszaugorjunk a múltba, mondjuk 1978-ba, akkor itt és most egy friss diplomás fizikus hölgy és egy fizikus úr állna, akik ráadásul a vasfüggöny azonos oldalán nőttek fel, és éppen most tervezgetik tudományos pályájukat.
Ha senki nem lenne a közelünkben, akkor bizonyára olyan témákról beszélgetnénk, amelyekről országainkban nyilvánosan alig mertek beszélni, és így eljutnánk a szabadság kérdéséhez is, hiszen mi, igen tisztelt Merkel Asszony, akik fiatalságunkat a keleti tömbben töltöttük, egy dolgot biztosan megtanultunk: tisztelni és becsülni a szabadságot. Engedje meg ezért, hogy még egyet kiemeljek érdemei közül, és egész nemzedékem nevében külön köszönetet mondjak mindazért, amit Ön Németországban és Európában a szabadság alapvető értékként történő elismeréséért és elismertetéséért tett.
És most szeretném felkérni Önt, Merkel Asszony, hogy - hagyományaink szerint - lépjen előre azért, hogy egy kézfogással a Szegedi Egyetem rektora és szenátusa nevében díszdoktorrá avathassam.

Tisztelt Kancellár Asszony, engedje meg, hogy meghívjam Önt egy Önnek alkalmas időpontban Szegedre, egy előadás megtartására, hiszen a Szegedi Tudományegyetem díszdoktori címe úgy szólván azzal a kötelezettséggel jár, hogy továbbadja tudását, tapasztalatait és nézeteit hallgatóinknak. A rektor és az egykori diák alma matere iránti teljes büszkeségével vallom, hogy a Szegedi Tudományegyetem megér egy látogatást! 
Megköszönve eddigi munkáját egyetemünk jelmondatával kívánok Önnek sok sikert a további munkájához: „VERITAS- VIRTUS- LIBERTAS”.